[{"text_idx": "#000001", "text": "The Home of Welsh Football"}, {"text_idx": "#000006", "text": "Y diwrnod tyngedfennol mae Cymru wedi bod yn disgwyl amdano ers misoedd bellach, sef dyddiad rownd derfynol gemau ail-gyfle Cwpan y Byd, ac daeth cadarnhad nos Fercher diwethaf mai Wcra\u0301in fyddai gwrthwynebwyr Cymru."}, {"text_idx": "#000008", "text": "Fe wnaeth rheolwr Wcra\u0301in, Oleksandr Petrakov, barhau efo\u2019r un tim a wnaeth guro\u2019r Alban nos Fercher yn y rownd gynderfynol."}, {"text_idx": "#000009", "text": "Ac wrth i\u2019r chwiban cyntaf gael ei chwythu, roedd Cymru 90 munud i ffwrdd o gyrraedd Qatar."}, {"text_idx": "#000010", "text": "Fe wnaeth tacl hwyr a rhwystredigateh wedi i Joe Allen golli meddiant ar o\u0302l dim ond 2 funud yn unig o chwarae arwain at gerdyn melyn iddo yn ogystal a\u0302 chic rydd i\u2019r gwrthwynebwyr. Dyma\u2019r rhybudd cyntaf gan Wcra\u0301in er mwyn datgan na fyddai hon yn ge\u0302m hawdd i Gymru."}, {"text_idx": "#000011", "text": "Yn gyffredinol, y gwrthwynebwr gafodd y dechrau gorau wrth iddyn nhw ymosod yn fygythiol yn hanner Cymru ond wrth i\u2019r cloc fynd yn ei flaen, daeth Cymru yn fwy peryglus wrth ymosod am go\u0302l."}, {"text_idx": "#000012", "text": "Ar o\u0302l 5 munud o chwarae, fe wnaeth gwyriad gan Ben Davies o du allan y bocs arwain at gic gornel i gyfeiliant byddarol cefnogwyr wrth iddyn nhw ymateb i ddechrau cadarnhaol Wcra\u0301in."}, {"text_idx": "#000013", "text": "Daeth dylanwad Neco Williams yn amlwg yn y munudau cychwynnol hefyd wrth iddo fygwth ar yr asgell chwith tu allan i\u2019r cwrt cosbi. Ceisiodd fynd am go\u0302l ei hun, ond gwyro wnaeth y be\u0302l wrth i\u2019r ymgais wyro heibio\u2019r go\u0302l."}, {"text_idx": "#000014", "text": "Fe wnaeth Wayne Hennessey gyfiawnhau penderfyniad Rob Page i\u2019w gychwyn yn hytrach na Danny Ward wedi iddo ddod i achubiaeth Cymru ar fwy nag un achlysur."}, {"text_idx": "#000015", "text": "Roedd Kieffer Moore yn ddylanwadol wrth iddo benio\u2019r be\u0302l ymlaen at gapten Cymru, Gareth Bale, a ergydiodd o bell ond yn anffodus i Gymru, dros y trawst mae hi\u2019n mynd."}, {"text_idx": "#000016", "text": "Fodd bynnag, fe wnaeth esgeulustod Cymru yn eu hanner ei hun wrth i Zinchenko fod yn gwbl ganolog i holl symudiad Wcra\u0301in, a bu\u2019n rhaid i Hennessey arbed ergyd Karavaev yn y cwrt cosbi gan achub croen Cymru unwaith yn rhagor."}, {"text_idx": "#000017", "text": "Daeth cyfle i Gymru ar o\u0302l 23 munud o chwarae wrth i Aaron Ramsey wibio i lawr yr asgell dde ond roedd y be\u0302l ychydig gormod ymlaen i Dan James ei rhoi hi yng nghefn y rhwyd."}, {"text_idx": "#000018", "text": "Roedd Zinchenko yn bygwth eto ac yn manteisio ar flerwch Cymru gyda\u2019u pasio yn eu hanner ei hun."}, {"text_idx": "#000019", "text": "Cafodd Hennessey ei brofi unwaith eto yn y cwrt cosbi, gan Tsygankov y tro hwn ond fe wyrodd y be\u0302l i ffwrdd o\u2019r perygl i Gymru. Teg byddai dweud mai go\u0302l-geidwad Cymru oedd chwaraewr gorau Cymru yn ystod treian cyntaf y ge\u0302m."}, {"text_idx": "#000020", "text": "Fe wnaeth chwarae slic gan Wcra\u0301in olygu bod Hennessey a Tsygankov yn mynd un yn erbyn un eto, ond fe wnaeth symudiad cyflym y go\u0302l-geidwad achub Cymru wrth i\u2019r ge\u0302m barhau yn ddi-sgor."}, {"text_idx": "#000021", "text": "Daeth y cyfle euraidd i Gymru ar o\u0302l 34 munud o chwarae yn sgil tacl hwyr Mykolenko ar Dan James, gan orfodi cerdyn melyn a chic rydd i Gymru."}, {"text_idx": "#000022", "text": "Dim ond un dyn oedd tu o\u0302l y be\u0302l : Gareth Bale."}, {"text_idx": "#000024", "text": "O du allan y bocs i du mewn i\u2019r rhwyd, fe wnaeth ergyd Bale gyrraedd y go\u0302l gydag ychydig o gymorth gan gapten Wcra\u0301in, Andriy Yarmolenko, wedi iddo benio pe\u0302l Bale i gefn y rhwyd."}, {"text_idx": "#000025", "text": "Er mai Yarmolenko oedd sgoriwr swyddogol y go\u0302l, dim ond un person wnaeth sgorio hon yn o\u0302l Stadiwm Dinas Caerdydd, a brenin y Bale oedd hwnnw."}, {"text_idx": "#000026", "text": "Roedd Dan James yn parhau i fygwth wrth iddo wibio i lawr yr asgell chwith cyn cael ei dynnu lawr yn yr un lle a\u0302 chic rydd Bale, ond doedd dim byd yn bod efo\u2019r dacl yn o\u0302l y dyfarnwr."}, {"text_idx": "#000027", "text": "Fe wnaeth peniad ymlaen gan Ampadu orfodi cic gornel i Wcra\u0301in, ac ar o\u0302l i Zinchenko ei chroesi hi i fewn i ganol y cwrt cosbi, fe wnaeth partneriaeth Connor Roberts a Hennessey olygu mai parhau ar y blaen oedd Cymru ar o\u0302l 45 munud."}, {"text_idx": "#000028", "text": "Cymru ddechreuodd gryfaf yn yr ail hanner wrth iddyn nhw chwarae o\u2019r cefn gyda Neco Williams yn troi\u2019r amddiffyn i ymosod wrth wibio i lawr yr asgell cyn ei phasio i Dan James a drosglwyddodd y be\u0302l i Kieffer Moore. Fe wnaeth y cawr ei chroesi hi i fewn i Aaron Ramsey, ond ni lwyddodd i fanteisio er mwyn cynyddu mantais Cymru."}, {"text_idx": "#000029", "text": "Wayne Hennessey ddaeth i achubiaeth Cymru unwaith eto wrth i Yarmolenko fanteisio ar ddiffyg amddifyn Cymru cyn edrych am Mykolenko. Tsygankov a dderbyniodd y be\u0302l cyn ceisio ei chael hi i fewn i gefn y rhwyd, ond Hennessey a arbedodd er mwyn sicrhau mai 1-0 oedd hi\u2019n dal i fod."}, {"text_idx": "#000030", "text": "Daeth profiad Ben Davies yn gwbl hanfodol wrth i\u2019r ge\u0302m nesau at 60 munud wrth i\u2019r amddiffynwr lygadu safle bygythiol cyn gwneud tacl hollbwysig i osgoi ildio go\u0302l."}, {"text_idx": "#000031", "text": "Ychydig o funudau wedyn, fe wnaeth Malinovskyi geisio ergydio o bell ond gwyrodd heibio\u2019r go\u0302l."}, {"text_idx": "#000032", "text": "Roedd amddiffyn Ben Davies yn arbennig unwaith eto wedi iddo wneud i fyny am esgeulustod Joe Allen ychydig tu allan i\u2019r cwrt cosbi gan ychwanegu at berfformiad cwbl arwrol ganddo."}, {"text_idx": "#000033", "text": "Cafodd Dan James ei eilyddio am Brennan Johnson ar o\u0302l 71 munud er mwyn ceisio rhoi ail wynt i dim Cymru a oedd wedi dechrau blino erbyn hyn. Er hyn, Wcra\u0301in oedd yn parhau i fygwth yn eu hymosod wrth chwilio am y go\u0302l er mwyn ei gwneud hi\u2019n gyfartal, ond roedd Hennessey a Davies fel dau gawr i Gymru yn y cefn."}, {"text_idx": "#000034", "text": "Gydag ychydig dros 15 munud yn gwahanu Cymru a Qatar, roedd egni Brennan Johnson i lawr yr asgell yn greiddiol i ymosod Cymru wrth iddo basio\u2019r be\u0302l ymlaen i Moore, a wnaeth ddarganfod Bale yn y cwrt cosbi. Er gwaethaf ei ymdrech i ddwblu mantais Cymru, fe wnaeth Bushchan arbed gan olygu mai dim ond un go\u0302l oedd yn parhau i fod ynddi hi."}, {"text_idx": "#000035", "text": "Ben Davies neu Bendigeidfran? Daeth i achub Cymru unwaith eto wrth i ymgais Zinchenko gael y be\u0302l i fewn i\u2019r cwrt cosbi cyn cyrraedd Yarmolenko a wnaeth geisio ergydio. Ond Ben Davies oedd yno fel wal o flaen y go\u0302l i sicrhau bod Cymru yn parhau ar y blaen."}, {"text_idx": "#000036", "text": "Roedd 5 munud hir o amser ychwanegol yn parhau i wahanu Cymru a Chwpan y Byd, a Wal Goch amddiffyn Cymru yn ymladd am eu bywyd a\u2019u breuddwyd gyda thacl gan Neco Williams a pheniad Ben Davies ychydig o funudau yn ddiweddarach yn hollol arwrol i Gymru."}, {"text_idx": "#000037", "text": "Ar o\u0302l 5 munud hir, cafodd y chwiban olaf ei chwythu i gadarnhau bod Cymru yn chwarae yng Nghwpan y Byd yn Qatar ym mis Tachwedd. Cewri ar, ac oddi ar, y cae \u2013 mae Rob Page a\u2019i di\u0302m yn arwyr cenedlaethol i Gymru gyfan, ac dim ond cychwyn y daith ydy hon."}, {"text_idx": "#000041", "text": "Ramsey and Brooks on target for vital qualifying win"}]